text: Ornitologisk sjældenhed set ved Filsø
  23 juni 2019 kl. 18.04
  Nyheden tiltrak hurtigt ornitologer fra både Nordjylland og hovedstaden.
  I weekenden landede en ornitologisk sensation i Filsø. En pelikan. Det er antageligt første gang nogensinde, at sådan en fugl lander i Danmark, fortæller Bent Jakobsen, mangeårig leder af Blåvand Fuglestation. 
  Fuglen blev set ved Filsø lørdag ved 14-tiden, og i dagens allersidste lys var ornitologer fra både hovedstadsområdet og Hirthals nået frem til Filsøs bredder for at se sjældenheden med deres egne øjne.
  Bent Jakobsen, ornitolog, Blåvand Fuglestation: "Nu har vi meldinger om, at den er set i Vejlerne oppe ved Thisted."
  Set i Tyskland
  - Den er kommet syd fra. Den blev set i Tyskland den 21. og 22. juni og hos os den 22. om eftermiddagen frem til søndag den 23., hvor den lettede ved 8.30-tiden og trak nord på.
  Nu har vi meldinger om, at den er set i Vejlerne oppe ved Thisted, fortæller Bent Jakobsen.
  
  Ude af kurs
  Han vurderer, at fuglen er alvorligt ude af kurs. Den yngler normalt i det sydøstlige Europa og Tyrkiet, men dette er en ung fugl, måske et-årig, som bare er fløjet helt forkert, fortæller Bent Jakobsen.
     
  Der er tidligere set pelikaner i Danmarks natur, men de er undsluppet fangenskab. Denne er antageligt den første vilde pelikan nogensinde på vores kanter.
  
  